Kankerbehandeling kry hupstoot in GautengSteve Biko- akademiese hospitaal (Foto: ANA) As deel van die uitbreiding van kankerdienste by die vier akademiese hospitale in Gauteng het die provinsiale departement van gesondheid in Linac-versnellingsmasjiene ter waarde van altesaam R500 miljoen vir kankerbehandeling belê. Dié masjiene is in die laaste twee boekjare (2019/’20 en 2021/’22) aangekoop vir die Charlotte Maxeke Akademiese Hospitaal in Johannesburg, Steve Biko Akademiese Hospitaal in Pretoria, Chris Hani Baragwanath Akademiese Hospitaal in Johannesburg en Dr. George Mukhari Akademiese Hospitaal in Pretoria. Linac-masjiene word gebruik vir die bestraling van kankergewasse. Die masjiene fokus met presiese akkuraatheid en teiken slegs die gewas en nie nabygeleë gesonde weefsel nie. Volgens Kwara Kekana, woordvoerder van die Gautengse departement van gesondheid, het die Chris Hani Baragwanath-akademiese hospitaal altesaam R104 miljoen belê om twee Linac-masjiene in Februarie vanjaar aan te skaf. Die hospitaal is besig om ŉ bunker te bou vir die gebruik van die masjiene. Die Charlotte Maxeke-akademiese hospitaal het meer as R216 miljoen in die laaste twee finansiële jare belê in die aankoop van vyf Linac-masjiene. Van die vyf masjiene moet drie nog in gebruik geneem word. Die Dr. George Mukhari-akademiese hospitaal het altesaam R52 miljoen belê vir een van dié masjiene. Dit sal so gou as moontlik in werking wees sodra bunkerkonstruksie voltooi is. Die Steve Biko-akademiese hospitaal het altesaam R186 miljoen in vier masjiene belê en al vier word reeds gebruik. Volgens Kekana is die uitdaging vir die Charlotte Maxeke- en Steve Biko-hospitaal dat albei nie genoeg personeel het om al die masjiene teen volle kapasiteit te laat loop nie. “Die departement werk egter saam met die nasionale departement van gesondheid om menslike hulpbronkapasiteit te verbeter,” sê hy. Kekana sê een van die groot suksesse vir kankerbehandeling in die provinsie was die begin van ŉ prostaat bragi-terapie-program by die Chris Hani Baragwanath-hospitaal verlede jaar in samewerking met Charlotte Maxeke. “Ongeveer 30 pasiënte ontvang behandeling met prostaat bragi-terapie, wat ŉ eerste in die Gautengse openbare gesondheidsektor is. Die program gaan voort, en dit het ten doel om minstens 50 pasiënte per jaar te behandel.” As deel van verdere pogings om voorsiening vir kankerbehandeling in die provinsie uit te brei is die Soweto Comprehensive Cancer Centre in vennootskap met die Bristol Myers Squibb-stigting (SCCC) verlede jaar by die Chris Hani Baragwanath-hospitaal geopen. Die opening van die sentrum het verseker dat pasiënte wat in Soweto en Johannesburg-Suid woon, nie meer hoef te reis na die Charlotte Maxeke-hospitaal vir kankerbehandeling nie. Die eenheid het ook goeie vennootskappe met kankerondersteuningsgroepe.